J E G Y Z Ő K Ö N Y V

# Készült: 2020. október 21.-én a magyarsarlósi Polgármesteri Hivatal

**épületében megtartott 17. órakor kezdődő képviselő- testületi ülésén.**

**Jelen vannak:** Dukai Zoltán polgármester

Füller Balázs (alpolgármester)

Szomorné Sebők Bernadett képviselő

**Igazoltan távol maradt:**  Bökös Ernő képviselő

Mácsai Réka képviselő

**Tanácskozási joggal jelen van**:

Dr. Jávorcsik Béla jegyző

Dukai Zoltán polgármester: Köszöntök mindenkit a mai testületi ülésen, megállapítom, hogy a képviselő-testület 5 tagjából 3 jelen van, ezért határozatképesek vagyunk. Javaslom, hogy fogadjuk el az alábbi napirendet:

# NAPIREND

1. **napirendi pont**

**Helyi Esélyegyelőségi program felülvizsgálata, elfogadása**

**Előadó: Dukai Zoltán polgármester**

**dr. Jávorcsik Béla jegyző**

1. **napirendi pont**

**Szennyvízpályázat hiánypótlásának ismertetése.**

**Előadó Dukai Zoltán polgármester**

1. **napirendi pont**

**Magyar Államkincstár helyszíni pénzügyi ellenőrzésének ismertetése.**

**Előadó: Dukai Zoltán polgármester**

1. **napirendi pont**

**2021. évi belső ellenőrzési tevékenység ismertetése.**

1. **napirendi pont**

**Egyebek: Megvalósult és tervezett rendezvények. Beszámoló a folyamatban lévő önkormányzati fejlesztésekről, karbantartásokról, pályázatokról. Lakossági kérések, észrevételek megvitatása.**

**Előadó: Dukai Zoltán polgármester**

1. **napirendi pont**

**Zárt ülés: Beérkezett segélykérelmek megtárgyalása.**

**Előadó: Dukai Zoltán polgármester**

Dukai Zoltán: Köszöntök mindenkit a mai testületi ülésen, megállapítom, hogy a képviselő-testület 5 tagjából 3 jelen van, ezért határozatképesek vagyunk. Sajnos betegség miatt nem tudott eljönni 2 tagunk. Javaslom, hogy fogadjuk el az alábbi napirendet.

A képviselő-testület 3 igen szavazattal (egyhangúlag) elfogadta a napirendet.

1. **napirendi pont**

**Helyi Esélyegyelőségi program felülvizsgálata, elfogadása**

**Előadó: Dukai Zoltán polgármester**

**dr. Jávorcsik Béla jegyző**

Dukai Zoltán polgármester: Röviden annyit mondanék róla, hogy kell lenni, HEP-nek, mert minden pályázatnál ellenőrzik a meglétét. Addig a település nem pályázhat, amíg nincs érvényes helyi esélyegyenlőségi programja. A HEP programot 5 évre fogadtuk el, és 2 évente felül kell vizsgálnunk. Utoljára 2018-ban vizsgáltuk felül. 2013-ban hoztuk létre, pályázati segítséggel

A Helyi Esélyegyenlőségi Programmal kapcsolatban el szeretném nektek mondani, Fórumot kellett összehívnunk, pontosabban a Fórum résztvevőinek e-mailben küldtem ki az anyagot, és kértem a véleményezésüket. Nem tudom belenéztetek e a témába, mert ez a HEP legfőképpen szociális témákat érint. Magyarsarlós vonatkozásában nincs jelenleg hátrányos helyzetű gyermek. A HEP Fórum résztvevői Dr. Jávorcsik Béla jegyző, Borsodi Sándor Gáborné Olaszi Általános Iskola vezetője, Füller Balázs alpolgármester, Lévai Anikó óvodavezető, Kanyik Diána HEP referens, és én, mint polgármester. A kiküldött anyaggal mindenki egyetértett. Kérem fogadjátok el a HEP felülvizsgálatot. Megkérem a Jegyző Urat, pár szóban egészítse ki a programot.

Dr. Jávorcsik Béla: Nem sok mindent szeretnék hozzáfűzi. Kötelező dolog a HEP megléte. Számos más programhoz hasonlóan azt időnként felül kell vizsgálni. Ez a felülvizsgálat történt most meg Fórum keretében. A program végén szerepelnek célkitűzések. A Képviselő-testületnek el kellene fogadni a programnak a felülvizsgálatát, tehát azt, amit ez a Fórum megállapított.

Kérem a testületet fogadja el a HEP felülvizsgálatot.

**Szám: 33/ 2020. (X.21.) sz. határozat**

**Tárgy: HEP felülvizsgálata**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- elfogadja, hogy a testület az egyenlő bánásmódról és az esélyegyenlőség előmozdításáról szóló 2003. évi CXXV. tv. (Ebktv.) 31.§-a alapján a helyi esélyegyenlőségi program módosítását jóváhagyja.

Felelős: polgármester

Határidő: Értelem szerint

Erről jegyzőkönyvi kivonaton értesül:

1./ irattár

1. **napirendi pont**

**Szennyvízpályázat hiánypótlásának ismertetése.**

**Előadó Dukai Zoltán polgármester**

Dukai Zoltán: A szennyvízpályázat hiánypótlását kiosztom nektek, nézzétek meg. Arról van szó, hogy befogadták a pályázatunkat, és még pár dolgot be kell küldenünk. Most jött még egy, azt nem nyitottuk meg, mert rövid ez a hét, és ha megnyitjuk, attól kezdődik a határidő. Itt most tulajdonképpen, ahogy írtam is nektek, a tulajdonváltozásokról, a banki tartozásokról van szó. Nekünk a településen 80%-ban biztosítani kell a rákötöttséget. Most éppen, 80,2%-on vagyunk. Bárkinek a visszalépése sajnos felboríthatja az egész szennyvíz pályázatot. 3-4 ingatlant azért kizártak, mert banki tartozás van a házon. Végrehajtás alatt van. Ami nagyon nehéz volt ebben a pályázatban, az a tervezővel való együttműködés. Méhes Zsolt, aki most újra kórházba kerül kb. 6 hétre. Neki is van hiánypótlási kötelezettsége. Műszaki jellegű kötelezettségek. Másik tervezőt kellene bevonni, hogy áthidaljuk ezt a problémát. Függőben van még a Közútnak a hozzájárulása, és a vízjogi engedély beszerzése. Ígérte a tervező, hogy próbálja megsürgetni az ügyet mielőtt a kórházba kell feküdnie, félek hogy ezt is nekem kell átvennem.

**Szám: 34/ 2020. (X.21.) sz. határozat**

**Tárgy: Polgármester beszámolójának jóváhagyása (szennyvíz)**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- elfogadja a polgármester beszámolóját a szennyvízpályázat jelenlegi állásáról.

Felelős: polgármester

Határidő: Értelem szerint

Erről jegyzőkönyvi kivonaton értesül:

1./ irattár

1. **napirendi pont**

**Magyar Államkincstár helyszíni pénzügyi ellenőrzésének ismertetése.**

**Előadó: Dukai Zoltán polgármester**

Dukai Zoltán polgármester : A Magyar Államkincstár ellenőrizte a pénzügyi helyzetünket. Ez az ellenőrzés a Nagykozári KÖH-nél történt, mivel ott vezetik a számlánkat, intézik a pénzügyeinket. Nagyon pozitív volt az ellenőrzés végkimenetele. Semmiféle hibát nem találtak az ellenőrzés folyamán. Tényleg a lányok munkáját dicséri ez az eredmény, mindent rendben találtak. Ezúton is köszönöm nekik.

**Szám: 35/ 2020. (X.21.) sz. határozat**

**Tárgy: Polgármester beszámolójának jóváhagyása**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- elfogadja a polgármester beszámolóját a MÁK pénzügyi ellenőrzéséről.

Felelős: polgármester

Határidő: Értelem szerint

1. **napirendi pont**

**2021. évi belső ellenőrzési tevékenység ismertetése.**

Dukai Zoltán polgármester: A belső ellenőrzést az elmúlt években, a Pécs MJ Város látja el. Úgyhogy a 2021-es célt meg kell fogalmaznunk. Meg kell szavaznunk, hogy a jövő évben is megbízzuk e, a Pécs MJ Város Ellenőrzési Osztályát, akik eddig is ellenőriztek bennünket. A sok ellenőrzésnek is meg van a jó oldala, ezért is tudunk ilyen hibátlanul működni. Kérdezném jegyző urat találtak már problémát a pénzügyekben?

Dr. Jávorcsik Béla jegyző: Találni találtak azért egy-két hibát, de nem olyat, amit ne lehetne kiküszöbölni, kijavítani. Olyan iszonyatos adminisztrációs feladatokat kívánó pályázatok esetén azért előfordulhat tévedés.

**Szám: 36/2020.(X.21.) sz. határozat**

**Tárgy: 2021. évi belső ellenőrzési terv**

H A T Á R O Z A T

Magyarsarlós Község Önkormányzata képviselő-testülete Képviselő-testülete 3 igen szavazattal –egyhangúlag- felkéri Pécs M.J. Város Polgármesteri Hivatala Ellenőrzési Osztályát, hogy 2021. évben a számlák könyvelésének szabályosságát ellenőrizze.

Felelős: polgármester

Határidő: Értelem szerint

Erről jegyzőkönyvi kivonaton értesül:

1./ Pécs M.J. Város Polgármesteri Hivatal Ellenőrzési Osztálya

7602 Pécs, Pf.: 58.

1. **napirendi pont**

**Iskolai körzethatárok elfogadása**

Dukai Zoltán polgármester : Talán emlékeztek rá tavaly, az Alakuló Ülést követően is el kellett fogadnunk az iskolai körzethatárokat. Most újra el kell fogadnunk. Két lehetőségünk van, vagy elfogadjuk, vagy más körzetbe tartozást kérvényezünk. Mi most be vagyunk sorolva Olaszra. Gyakorlatilag Magyarsarlósról a legtöbben oda járnak iskolába. A buszjárat is megoldott.

Dr. Jávorcsik Béla jegyző: Ennek annyi jelenősége van, hogy van egy intézmény, ami köteles felvenni a gyereket abba az iskolába, amelyik körzetbe tartozik. Semmi más jelentősége nincs az ég világon. A szülő oda viszi a gyerekét, ahova akarja.

Dukai Zoltán polgármester : Szabad iskolaválasztás van. Viszont, ha máshova nem tudja íratni a szülő a gyerekét, köteles a körzeti iskola felvenni. Ennek is megvan a jó oldala. Hozzánk is akartak hozni Ellendről olyan gyereket, akit több iskolából rúgtak ki, és nem vettük fel, mert Ellend nem tartozik bele a körzetbe. Berkesd kénytelen felvenni, holott nem akarja, de hozzá tartozik körzetileg. Kérem szavazzatok erről.

**Szám: 37 /2020. (X.21.) sz. határozat**

**Tárgy:** Iskolai körzethatárok véleményezése

H A T Á R O Z A T

Magyarsarlós Község Önkormányzata képviselő-testülete a 20/2012. (VIII. 31.) EMMI rendelet 24. § (1) bekezdése alapján 3 igen szavazattal, egyhangúlag támogatja a Pécsi Tankerületi Központ TK/014/03678-1/2020. megkeresésében foglalt kijelölt iskolai körzetekről megküldött tervezetében foglaltakat.

A Magyarsarlósi lakóhellyel, ennek hiányában tartózkodási hellyel rendelkező hátrányos helyzetű diákok létszáma: 0 fő,

Magyarsarlós az Olaszi Általános Iskola körzetébe tartozik.

Felelős: Polgármester

Határidő: haladéktalanul

Erről jegyzőkönyvi kivonaton értesül:

1./ irattár

2./ Pécsi Tankerületi Központ BARKO

1. **napirendi pont**

**Egyebek: Megvalósult és tervezett rendezvények. Beszámoló a folyamatban lévő önkormányzati fejlesztésekről, karbantartásokról. Lakossági kérések észrevételek megvitatása.**

**Előadó: Dukai Zoltán**

Dukai Zoltán polgármester: Beszéljünk egy kicsit a pályázatokról. A TOP pályázatokhoz megjöttek a támogatási szerződések. Tehát itt az 52 131 147 Ft összegű belterületi vízelvezetés, ami a jövő évben el fog indulni. Várhatóan január-február körül kezdődik a közbeszerzési eljárás. Vállalkozók lehívása, műszaki ellenőr biztosítása… Ebben nekünk is részt kell venni. A többi részét a Baranya Megyei Önkormányzat fogja intézni. Amit nekünk kell jóvá hagyni, azt adják át. Itt a Jókai utcáról van szó, és a településen áthúzódó patakok rendbetételéről. A vízelvezető árkok korszerűsítése, ill. a csatornák kiépítése. A csapadék belterületről való biztonságos elvezetése.

Dr. Jávorcsik Béla jegyző : Felvették már veled a kapcsolatot?

Dukai Zoltán: Igen, Krizsicsné Érsek Viktória, akinek a szülei Nagykozárban laknak.

Dr. Jávorcsik Béla jegyző: Van kiviteli tervetek?

Dukai Zoltán polgármester: Most van folyamatban az elkészítése.

Dr. Jávorcsik Béla jegyző: Azt ti csináljátok?

Dukai Zoltán polgármester: Én megbíztam Viktóriát, a Méhes Zsoltra gondolt, aki szerinte el tudja vállalni. Az a baj, hogy a határidőket nem tartja. Túlvállalja magát, ezt jeleztem is.

Dr. Jávorcsik Béla jegyző: Nem mondta, hogy mennyiért csinálják meg? Én csak kíváncsi lennék.

Dukai Zoltán polgármester: Ez benne van a pályázatban, be van határolva a keret. Ez elég nagy összeg ahhoz, hogy elvárható ennek fejében egy minőség munka elkészítése. A részletek megtalálhatóak a pályázatban. Nem szeretnék pontatlanságot mondani.

Dr. Jávorcsik Béla jegyző : Csak azért, mert ti is kifizettétek az engedélyes tervet, ami nem volt „piskóta”, az nekünk majdnem 1,5 millió volt.

Dukai Zoltán polgármester: Mi még azt nem fizettük ki. Sőt én még beletettem egy olyat, ami szintén ránk nézve kötelező, a vízkár-elhárítási tervünk az 2020. december 31-én lejár, és ezt most gyakorlatilag a pályázat költségén biztosítjuk és megint 5 évre jó lesz. Minden vízüggyel kapcsolatos tervet, a pályázat költségvetéséből biztosítunk.

Dr. Jávorcsik Béla jegyző: Ezt is kérdezte egyszer a Réka, hogy van e vízkár elhárítási terv. Valamelyik testületi ülésen felhozta.

Dukai Zoltán polgármester: Igen, ezek nagyon fontos kérdések. Kb. 6-700.000,- Ft-ért csinálnak egy ilyent, és megbüntetnek, ha nincs.

Dr. Jávorcsik Béla: A kiviteli tervre 800.000,- Ft-os ajánlatot kaptam Nagykozár esetében.

Dukai Zoltán jegyző: Én most nagyon örülök ennek a megnyert pályázatnak, ami a belterületi csapadékvíz elvezetést fogja megoldani. Erre Magyarsarlósnak nagyon nagy szüksége van. A vízelvezetőink nagyon sok hordalékot gyűjtöttek össze. A Jókai utca egyre tarthatatlanabb. Igazából a Spenglerék vannak a legnagyobb veszélyben. Őket sajnos a csapadékvíz állandóan elönti. Elvileg fenn az erdőben is kiépülnek hordalékfogók. Az erdő nem a mi tulajdonunk, az osztatlan közös, viszont a cél érdekében kisajátítjuk azokat a területeket, amik ehhez elengedhetetlenül szükségesek.

Szomorné Sebők Bernadett képviselő: Az osztatlan közös tulajdonban lévőket egyesével ki kell akkor értesíteni a kisajátításról. Mindenkit értesíteni kell?

Dukai Zoltán polgármester: Igen, feltétlenül. E nélkül nem tudnánk megvalósítani a kivitelezést.

A következő a Belterületi Út Pályázat, amiről már beszéltem nektek. Arról van szó, hogy ezt átütemeznénk jövőre, mert ha jön a szennyvíz, akkor az érintett feljáró fel lesz törve. A kár helyreállítás pedig nagyon nagy összegeket emészt fel. Ennek egy részét fedeznénk az útpályázatból. Körbe adom a támogató okiratot.

Egy pár szót még a karbantartásokról. A Jókai út végén húzódik egy önkormányzati földút, ami a Baski Károly mellett megy felfelé, a picékhez. A 028. hrsz. Ez az az út, aminek a közepét kimosta már a víz. Oldalt én csináltattam csapadékvíz-elvezetőket, de ezeket már az eső annyira feltöltötte, hogy mélyítenünk kell. A földet, ami onnan kikerül, be kell tenni az út közepébe, és be kell taposni. Ez egy nagyon meredek földút. A Szarka-hegyről jön lefelé. Erre most télen muszáj egy kis pénzt fordítanunk. Egy munkagépnek a 6 órás munkájára tippelem kb. a kiszállással együtt 100.000,- Ft + ÁFA-ra becsülöm. Most még lehet rajta közlekedni nehezen, de ha nem teszünk semmit, tavaszra teljesen használhatatlan lesz. Az is a szempont, ha valaki autóval beragad, vagy kára keletkezik jöhet reklamálni az Önkormányzathoz, mert ez a mi utunk. Legutóbb 5 éve volt karbantartva. Tehát, ha ilyen időközönként megcsináljuk, akkor ez vállalható.

**Szám: 38/ 2020. (X.21.) sz. határozat**

**Tárgy: Útjavítás jóváhagyása**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- jóváhagyja a 028 hrsz.-ú földút javítását.

Felelős: polgármester

Határidő: Értelem szerint

Erről értesül:

1. Pénzügy

Dukai Zoltán polgármester A Művelődési Házban lévő székekre vennék kárpittisztítót. Ezt spray formájában lehet kapni. Gondoltam, rossz idő esetén megcsináltatnám Miklósékkal a tisztítást. Némelyik szék, már olyan foltos, hogy nem szívesen ülnék rá…

Ismét könyvtári ellenőrzésünk volt októberben. Most a könyvek állományát ellenőrizték. Legutóbb a számítógépet, a berendezéseket, és minden mást. Örülök ennek az ellenőrzésnek. Kb. 1500 könyvünk van, és 5 db hiányzott. Meg van adva, hogy 4%o hiány az még elfogadott. Ami fölötte van, azt ki kell fizetni. Ez a hiány nálunk 2,5 %0. Itt is majd annyit szeretnék kérni, hogy cserélnék egy zárat, mert ezt a mostanit nem lehet kulcsra zárni. Gyakran előfordul, hogy bemegy egy-két idős ember a nyugdíjas klubból, és visz haza könyvet, ami nincs felírva. Miklósék is adtak már ki könyvet, ami utólag derült ki. Hiába tudom, ki vitte haza, nem adja vissza. Van olyan könyv, ami 8-10 ezer forintba kerül. Ezért mondtam, hogy be kell zárni a könyvtárat. Ha valaki kér könyvet, úgyis eljövök vele, és kölcsönözhet. Felírom, és van bizonyítékom arra, hogy ő vitte el. Ha nem adja vissza, ki lehet fizettetni vele, mivel amikor elviszi alá is írja az átvételt. Tóth Balázs könyvtári referens volt kint, ő mondta, hogy nagyon ritka az, hogy csak ilyen kevés ezrelék a hiány. Előfordul másutt, 10-20 ezrelék, vagy a fölötti hiány is.

Következő, amiről beszélni szeretnék, egy aktuális téma az influenza elleni védekezés. Hánerné Szőke Erzsébet is megkeresett az ügyben. Kihívnánk az orvosokat Magyarsarlósra az ingyenes influenza elleni védőoltást beadatni. dr. Takács Ottót nem lehet, mivel ő most betegállományban van az asszisztense, aki mellette dolgozik, ő kijönne. A Művelődési Házat rendelkezésre bocsátanám, lebeszélnénk egy időpontot, és amikor a helyiek szeretnének, pl.13-14 óra között lehetne jönni oltásra. Ott be tudják tartani a védőtávolságot, egészségügyi előírásokat. A Bólyi Nándor még nem adott választ, hogy ki tudnak e jönni helyszínre oltani. Ha nem, akkor meghirdetném a lakosság felé a Takács Ottó betegei részére az oltási lehetőséget.

**Szám: 39/ 2020. (X.21.) sz. határozat**

**Tárgy: Influenza védőoltás megszervezése**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- elhatározza, hogy azoknak a magyarsarlósi lakosoknak, akik dr. Takács Ottó háziorvoshoz tartoznak, megszervezi az influenza védőoltást, melyhez helyiséget biztosít a járványügyi szabályok betartásával.

Felelős: polgármester

Határidő: Értelem szerint

Erről értesül:

1. Pénzügy

Dukai Zoltán polgármester Fakivágásokra lenne szükség a házhelyeknél. Nevezetesen a 215/1. hrsz. és a 215/5 hrsz. Két fűzfáról van szó. Ez a Balázs Gáborék melletti telken található. A múltkor jártam arra, és láttam, hogy törnek le az ágak, potyognak az útra. Nem annyira veszélyes még, de várni sem lehet vele. A másik a Bökös Ernőék kertje túloldalán van. Ez nagyon öreg fa. Szintén száradnak az ágak. Hasonló az előző fához. Miklósékkal már beszéltem erről, de ők félnek, azért is, mert mindkét oldalon kábelek húzódnak. Beszéltem Nagykozárban a Kesével, aki a fáért cserébe vállalná. A fűzfa nem egy nagy érték. Ez azzal jár, hogy előbb le kell köttetni a kábeleket. Le kell gallyazni a fákat föntről lefelé, össze kell takarítani, elhordani… Tehát ő letakarítva adná át a területet. Beszéltem a Bökös Ernővel is, akinek a kertje végében van a fa, hogy igényt tart- e rá, de ő sem kéri. Így megoldódna ez a probléma is.

**Szám: 40/ 2020. (X.21.) sz. határozat**

**Tárgy: Favágás jóváhagyása**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- jóváhagyja a polgármester intézkedését a közterületen lévő és oda kinyúló fákkal kapcsolatban.

Felelős: polgármester

Határidő: Értelem szerint

Erről értesül:

1. Irattár

Dukai Zoltán polgármester : A tavasszal egyeztetett virágosítás folyamatban van. A hordók kikerültek a közterületekre, virágokat is vettem bekékük.

Vízelvezetőket, támfalakat kenték ki a fiúk az elmúlt hetekben. Megkezdődtek a festések is a játszótereken, parkokban. Átmentünk együtt a falun, és átnéztük a javítandó dolgokat.

**Szám: 41/ 2020. (X.21.) sz. határozat**

**Tárgy: Polgármester intézkedésének jóváhagyása**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- jóváhagyja a polgármester intézkedését a közterületen lévő karbantartással kapcsolatban.

Felelős: polgármester

Határidő: Értelem szerint

Erről értesül:

1. Pénzügy

Dukai Zoltán polgármester Törvény írja elő, hogy 2021-től minden településnek alkalmaznia kell egy minimum középfokú végzettséggel rendelkező kulturális szakembert. Ha nincs ilyen, akkor azt nekünk be kell iskolázni. Egy évig hozzájárulnak 50-%-ban a fenntartáshoz. Utána még fél évig nekünk kötelező fenntartani. A Béla írt egy olyan kérvényt a Minisztériumba, mivel nekem mint polgármesternek két diplomám is van ebből a kulturális szakmából. Tehát betölthetném ezt a feladatot továbbra is, az ezért járó pénzt ráfordíthatnánk rendezvényre, vagy bármi másra. Ha megjön a válasz, megtudjuk működhet e így. Kaptunk egy olyan információt is, hogy a polgármestereket kizárják ebből a lehetőségből. Kis falu vagyunk és túl sok pénz menne el erre a feladatra.

Dukai Zoltán polgármester Takáts Ottót még egyszer felhoznám, mert ő folyamatosan küldi a számláit nekünk. Ez azt jelenti, hogy neki kellene járnia kéthetente ide rendelni. Erre van egy szerződése, ami még a Pataki Zolival kötött. Valójában ez nekünk is jó lenne, mivel tudunk egy olyan szolgáltatást nyújtani itt helyben amit az emberek igénybe vehetnek. Ezért fizettünk neki benzinpénzt, ami alkalmanként 5000 Ft volt. Ez 3 hónapra 40.000 Ft. Áfával számolva. Felhívtam az Ottót, mivel a számláit küldi, de nem jár ki. Hozhatnánk egy Testületi határozatot, hogy csak abban az esetben fizetnénk benzinpénzt neki, ha kijön a rendelésre. Az elmúlt félévre számlázott 80.000,-Ft-ot, és kijött 1x, tehát értelme így nincs. Ez a mi felelősségünk, hogy ezekre figyeljünk. Jelenleg az Ottó meg táppénzen is van. Ezt tovább nem részletezem.

Dr. Jávorcsik Béla jegyző: Neki sem kellett volna úgy beküldeni a számlákat, ha tudja, hogy táppénzen van. Én is azt javaslom, hozzatok egy határozatot, hogy abban a hónapban fizettek, amikor kint volt. Az asszisztensnő kijár egyébként?

Dukai Zoltán polgármester: Nem, senki nem jár ki. Az Ottó azzal érvel, hogy a szerződés kötelez minket arra, hogy neki fizessünk. Mondjuk ez is az ő szájíze szerint van értelmezve. Javaslom hozzunk egy testületi határozatot, amivel rendezzük ezt a helyzetet.

**Szám: 42/ 2020. (X.21.) sz. határozat**

**Tárgy: Háziorvos útiköltségéhez hozzájárulás**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- elhatározza, hogy a DR. TH-Med Egészségügyi és Szolgáltató Korlátolt Felelősségű Társaság (7632 Pécs, Árnyas liget 2. 1. em. 11.) képviseli: dr. Takáts Ottó háziorvos részére 2020. november 1.-től csak abban az esetben fizet a magyarsarlósi rendelések esetén üzemanyag hozzájárulást, amennyiben a rendelés ténylegesen megtörténik.

Felelős: polgármester

Határidő: Értelem szerint

Erről értesül:

1. Pénzügy
2. DR.TH-Med Egészségügyi és Szolgáltató Korlátolt Felelősségű Társaság

Dukai Zoltán polgármester: Mácsai Ferencnek volt egy olyan ötlete, hogy fotóklub működését kezdeményezte. Ez azt jelentené, hogy kijár ide egy fotóművész Pécsről és előadásokat tart. Igyekszik Magyarsarlósiakat is bevonni ebbe. Kéthetente gondolta megszervezni.

Dr. Jávorcsik Béla jegyző: Biztosan kéthetente?

Dukai Zoltán polgármester : Igen. Felmerült bennem egy olyan, ha ők itt elkezdenek fotózni, akkor vannak nekünk itt a kultúrházban, és a rendezvény házban fotóink, talán megbízhatnánk őket az újra fényképezésre, mivel ezek a meglévő fotók már nagyon kopnak. Így talán le tudnánk őket cserélni és a megrendelésekkel támogatnánk a fotoklubot. Mi a véleményetek erről?

Dr. Jávorcsik Béla jegyző: Arról nem gondolkodtál esetleg, hogy ami már megvan, azt ugyanabból a szögből újra lefényképezni?

Dukai Zoltán polgármester: Ezek művészemberek. Csinálhatnának nagyon jó fotókat. Vannak olyanok is akik hivatásosan is fotósok. Ezért gondoltam, hogy megbíznánk őket. Feltételezem, hogy az új képek még jobbak lennének, mint a régiek.

Dr. Jávorcsik Béla jegyző: Akkor előbb kérdezd meg az árat, mennyibe kerülne ez nektek?

Dukai Zoltán polgármester: Feltétlenül. Megállapíthatnánk majd egy összeget, ameddig elmehetünk. Nem is kellene egyszerre a képeket megrendelni, lehetne mondjuk havonta 2-3 kép. A3-as méretre vagy nagyobbra gondoltam. A keret is elég, ha a legolcsóbb, legegyszerűbb formát választanánk. Itt nem festményről van szó, jó minőségű fényképről beszélünk. Ez egy dekoráció lenne az önkormányzati épületekben.

Szomorné Sebők Bernadett képviselő: Én nem vagyok tisztában ezekkel az árakkal, kérdezzük meg a Ferit, mit ajánl.

Dukai Zoltán polgármester : Rendben, megkérem, adjon árajánlatot, és akkor majd visszatérünk rá, és eldöntjük együtt.

Dr. Jávorcsik Béla jegyző: Ez egy nagyon jó ötlet Zoli! Nálunk is Nagykozárban a Hivatal falán van sok jó minőségű szép fénykép a faluról. A volt sógorom készítette, ő egy profi fotós. Tizenvalahány éve csinált „ezer” fényképet. Abból megtartott összesen nyolcat. Nekem az összes fénykép nagyon tetszett. Annak idején fizettünk neki kb. százezer forint körül. Azt tudni kell, hogy többször ki kellett jönnie ahhoz, hogy jó képek készüljenek. Jó legyen a „napállás”, a fénykép minőségét ez is befolyásolja…

Dukai Zoltán polgármester: Igen, én is arra gondoltam, hogy mivel művész emberek, készítenek fotókat Magyarsarlóson. Miért ne készíthetnének nekünk is olyanokat, amivel dekorálhatnánk az intézményeinket.

Szomorné Sebők Bernadett: Én is nagyon jó ötletnek tartom, már csak azért is mert megőrizzük az utókornak a képeket. Milyen jó lesz sok év múlva is látni, milyen is volt Magyarsarlós. Láttam a facebookon olyan képet amit a Feri készített. Téli kép, sötétben a buszmegálló környéke. Hát az nagyon csodálatos volt. Annyira szép az a kép, mint egy képeslap.

Dukai Zoltán: Igen, emlékszem én is láttam. Ilyeneket ha kirakunk akár a rendezvényházban, művelődésiházban, valaki meglátja, biztosan mindenkinek tettszene. Talán még az Orvosi Rendelőbe is lehetne kitenni pár képet.

Mielőtt rátérnénk a zárt ülésre, az óvodáról kellene pár szót ejteni. Voltam ismét társulási ülésen és úgy néz ki, hogy kijönnek a normatívából, amit kapnak. Ez azt jelenti, hogy Birjánból 4 kisgyerek jött, és jött még Belvárdgyuláról 2 gyerek. Jelenleg 40 fős a létszám, ami az állami támogatásoknak megfelelő. Gyakorlatilag most októberig lesz egy hiányunk, ami várhatóan 300 000 Ft. körül várható. Egyébként tűnődtem a váltáson is. Megmondom őszintén, most 3 óvodásunk van Magyarsarlósról, akik májusban ballagnak. Akkor újra lesz egy ilyen hiány, de akkor már nem lesz Sarlósról óvodás gyerek. Az, hogy májustól mi lesz, minket már nem fog érinteni. Nem tudom, hogy érdemes e így, erre az időszakra váltanunk?

Úgy tudom Béla nálatok is van hasonló probléma Nagykozárban.

Dr. Jávorcsik Béla jegyző : Igen, csak nálunk 85 gyerek van. A probléma az, hogy az étkezéseket is nézik. Egyszerre soha nincs ott 85 gyerek. Van olyan is, hogy 30 gyerek van adott napon. Az óvónőknek és a dadáknak ugyanúgy ott kell lenni. Nálunk a költségeket az is megdobta, hogy ki kellett fizetni a jubileumi jutalmat, a mester-pedagógusi bért, kapcsolódik még a megemelt fizetések, és ezek mind-mind ide tartoznak. A lényeg, hogy nem önfenntartó az óvoda, nekünk is hozzá kell járulni a költségekhez. Ami még hozzá tartozik, hogy itt van a Magyar Falu program, ami 100 %-os finanszírozású, de amit nyertünk pályázaton, az Óvodai Tornaszoba építését, ami szintén kötelező a törvény szerint. Eddig nem tudtuk megvalósítani. Nyertünk 28 millió forintot, és amikor eljutottunk oda, hogy a kiviteli terv elkészült, mivel a pályázathoz a kiviteli terv és egy engedélyes terv kell, az árajánlat erre 39 millió forint volt. Tehát, hozzá kell tennünk 10 millió forintot, hogy felépülhessen a tornaszoba. Ha van egy intézményed, az csak ráfizetés.

Dukai Zoltán polgármester: Viszont kötelező, hogy biztosítsuk az alapfokú nevelést és lassan már nincs olyan intézmény, akinek ne kellene valamennyi hozzájárulást fizetni. Javaslom, ezt a hiányt még építsük be a jövő év költségvetésébe.

Dukai Zoltán polgármester: A rendezvényekről is szólnék néhány szót. Megvalósult a búcsú és a polgárőrség rendezvénye. Javaslom, hogy idén is költsünk a mikulás csomagokra 2500 Ft. összeget. A vírushelyzet függvénye lenne, miként osztjuk ki őket.

Szomorné Sebők Bernadett képviselő: Tavaly is nagyon szép csomagot össze tudtunk állítani. A kézműves foglalkozásra 50.000 Ft. kellene, de van még tavalyról is alapanyag.

**Szám: 43/ 2020. (X.21.) sz. határozat**

**Tárgy: Rendezvények költségeinek jóváhagyása**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- elfogadja, hogy a mikuláscsomagok költsége 2500Ft/db legyen, egyidejűleg a kézműves foglalkozásra 50.000 Ft.-ot jóváhagy.

Felelős: polgármester

Határidő: Értelem szerint

Erről értesül:

1. Pénzügy

Szomorné Sebők Bernadett képviselő: A lomtalanításnál láttam, hogy sok helyi lakos mosógépet, porszívót, egyéb elektronikai hulladékot helyezett ki, amit nem vittek el. Szervezhetnénk mi egy gyűjtést, mert nem mindenki tudja bevinni a hulladékot.

Dr. Jávorcsik Béla jegyző: Szeretném felhívni a figyelmet, hogy minden elektronikai cikket árusító ület köteles ingyenesen átvenni az elektronikai hulladékot. Ráadásul a DÉL-KOM biztosít minden lakosnak, aki előfizetéssel rendelkezik a telephelyén ingyenes átvételi lehetőséget. Ezeket a mennyiségeket meghatározzák, hogy évente mennyit-miből lehet ingyenesen beszállítani az Eperfás úti telepre. Ez a honlapon megtalálható.

Ha viszont az Önkormányzat viszi be, akkor súlyos pénzeket kell fizetni érte. Lehet, hogy jobb lenne, ha a ezt egymás között megoldanák az emberek. Ráadásul az is felmerül bennem, hogy aki új készüléket vásárolt, azt hogy hozta haza?

Dukai Zoltán polgármester: A Betti felvetése sajnos valós probléma és nem csak nálunk, más településeken is gondot okoz a lakosság helytelen hozzáállása. Az olaszi iskola minden év őszén szervez elektronikai hulladék gyűjtést, sajnos tavasszal kint vannak az elektronikai hulladékok is ugyan úgy, mint ha nem lett volna gyűjtés. Úgy én sem támogatnám, hogy ezért az Önkormányzat fizessen. Ennek megoldása valóban lakossági feladat is lenne.

Füller Balázs alpolgármester: A kinti buszmegállóhoz jó lenne egy napelemes lámpát szerelni, mert hajnalban és most már késő délután is teljes sötétben van.

A szemelyi buszvárónál láttam hasonlót.

Dukai Zoltán polgármester: Be kell majd szereznünk a közútkezelő engedélyét is, mert különben nem lehet kihelyezni ilyen lámpát. Egyébként támogatom az ötleltet.

dr. Jávorcsik Béla jegyző: Jó nagy hatásfokú napelem kell ahhoz, hogy egész éjszaka világítson. Ráadásul vagyonvédelmi okokból magasra kell feltenni, hogy el ne lopják.

**Szám: 44/ 2020. (X.21.) sz. határozat**

**Tárgy: Árajánlat napelemes lámpára**

H A T Á R O Z A T

Magyarsarlós Község Önkormányzata képviselő-testülete 3 igen szavazattal –egyhangúlag- elfogadja, hogy meghatalmazza az alpolgármestert 1 db napelemes lámpa kihelyezésére vonatkozó árajánlat beszerzésével.

Felelős: polgármester

Határidő: Értelem szerint

Erről értesül:

1. Pénzügy

Amennyiben több kérdés, észrevétel, javaslat nincs, az ülést bezárom.

k.m.f.

Dukai Zoltán Dr. Jávorcsik Béla

polgármester jegyző